paragraph_text: Oznaka za četverac na pariće je "4x", pri čemu broj 4 označava ukupan broj veslača u čamcu, a "x" označava da je riječ o tzv. skul veslanju tj. da svaki veslač ima jedan par skul vesala, stoga se zove "na pariće". U hrvatskom veslačkom žargonu koristi se izraz "četverac skul". Izraz "četverac" sam po sebi može se odnositi na sve discipline s četiri veslača. Postoji i inačica četverca na pariće s kormilarom, no ona je u Hrvatskoj rijetkost, a nije prisutna niti na športskim natjecanjima. U tom slučaju oznaka je "4x+". Četverac GIG (4xGIG) je četverac na pariće za školu veslanja i rekreativce, u kojem postoji i kormilar koji sjedi nasuprot štrokera. Vrlo je širok i gotovo se nemoguće prevrnuti. Kormilar (nerijetko trener) može i stajati u čamcu s obzirom na to da je vrlo stabilan i čvrst. Natjecanja u GIG-u održavaju se u kadetskim uzrastima.